  Анжелика Тихонова корреспондент Ижкарын «Элькуновидение - 2019» вожвылъяськонэ куриськонъёсты кутон йылпумъяськиз. Со сярысь ужрадлэн «ВКонтакте» мерлыко вотэсысь огиназ ивортэмын. Сцена вылэ потыны быгатозы 15 ёросъёсысь кырӟасьёс: Кияса ёрос – «Чильтэр» ансамбль, «Гуртын будэмын» кырӟан, кылъёсыз но крезьгурез Ольга Танаевалэн; Можга ёрос – «Алача» ансамбль, «Дауръёсын мед улоз» кырӟан, кылъёсыз Римма Рыловалэн, крезьгурез Александр Андреевлэн; Кез ёрос – Юлия Третьякова, «Яратон» кырӟан, кылъёсыз но крезьгурез Сергей Ефремовлэн; Пичи Пурга ёрос – «Акцент» группа, «Сӥзьыл пала» кырӟан, кылъёсыз Сергей Сосновлэн, крезьгурез Эдуард Мираевлэн; Алнаш ёрос – Ирина Бурдина но Елена Никонова, «Тонэ пумитай» кырӟан, кылъёсыз Светлана Ермаковалэн, крезьгурез Михаил Бурдинлэн; Глаз ёрос – Юрий Князев, «Чагыр инметӥ» кырӟан, кылъёсыз Валентина Васильевалэн, крезьгурез Юрий Князевлэн; Ижкарысь Индустри ёрос – Виталий Белков, «Мон тонэ малпай» кырӟан, кылъёсыз но крезьгурез Виталий Белковлэн; Шаркан ёрос – «Инвожо» кырӟанъя ансамбль, «Вае эшъяськом» кырӟан, кылъёсыз Владимир Котковлэн, крезьгурез Николай Несмеловлэн; Балезино ёрос – Надежда Сидорова но Алина Биянова, «Инкуазьлэн куараез» кырӟан, кылъёсыз но крезьгурез Надежда Урасиновалэн; Ижкарысь Первомай ёрос – Евгения Аркова, «Яратон» кырӟан, кылъёсыз Михаил Петровлэн, крезьгурез Евгения Арковалэн; Ижкарысь Октябрь ёрос – Алина Егорова, «Берытскы» кырӟан, кылъёсын но крезьгурез Алина Егоровалэн; Кизнер ёрос – Александра Зайцева но Елена Афонова, «Гуртэлы» кырӟан, кылъёсыз но крезьгурез Александра Зайцевалэн; Эгра ёрос – Елизавета Лекомцева, «Улонмы – чылкыт куар» кырӟан, кылъёсыз но крезьгурез Елизавета Лекомцевалэн; Ижкарысь Ленин ёрос – Катерина Кенӟали, «Сюлэмо» кырӟан, кылъёсыз но крезьгурез Катерина Кенӟалилэн. Сьӧлта ёрос – Василий Иванов, «Ой, кыӵе со зэмос яратон» кырӟан, кылъёсыз но крезьгурез Прохор Столбовлэн. Вуоно кӧснуналэ, 5-тӥ коньывуонэ, вожвылъяськонлэн быръён люкетэз ортчоз. Радъясьёс кырӟанъёслэсь конкурслэн куронъёсызлы тупамзэс но эскерозы. Со пыр потэмъёс асьсэлэсь быгатонлыкъёссэс сцена вылын возьматозы 19-тӥ коньывуонэ. Йылпумъян люкетэз 2-тӥ шуркынмонэ «Удмуртия» телеканаллэн меӵак эфираз ортчоз. Тодэ вайытом, туэ дышем амалэн «Элькуновидение» вожвылъяськон берпуметӥез луыны быгатоз. Тегъёс: Ижкар Удмуртия удмуртъёс кырӟан Элькуновидение  